**Predkladacia správa**

Návrh *Obrannej stratégie Slovenskej republiky* sa Národnej rade Slovenskej republiky predkladá na základe zákona č. 319/2002 Z. z. o obrane Slovenskej republiky v znení neskorších predpisov. Jej vypracovanie je súčasťou *Programového vyhlásenia vlády Slovenskej republiky* *na obdobie rokov 2020 – 2024*.

Nová *Obranná stratégia Slovenskej republiky* nahradí *Obrannú stratégiu Slovenskej republiky*, ktorú Národná rada Slovenskej republiky schválila 23. septembra 2005.

*Obranná stratégia Slovenskej republiky* je zásadným strategickým dokumentom, ktorý určuje základné prístupy Slovenskej republiky k zabezpečovaniu svojej obrany. Formuluje východiská obrannej politiky, jej ciele, spôsoby a nástroje ich napĺňania. Nadväzuje na *Bezpečnostnú stratégiu Slovenskej republiky*. Určuje politicko-strategický rámec pre nadväzujúce strategické, koncepčné a plánovacie dokumenty a novelizáciu všeobecne záväzných právnych predpisov na úseku obrany štátu.

Základným cieľom obrannej politiky Slovenskej republiky je zachovanie jej zvrchovanosti, územnej celistvosti a nedotknuteľnosti hraníc, ktoré sú nevyhnutnou podmienkou bezpečnosti štátu. Pri realizácii obrannej politiky sa uplatňujú tieto jej zásady: mierové riešenie sporov a prevencia, odstrašovanie, právo na sebaobranu, primeranosť
a komplexnosť. Základným nástrojom obrannej politiky je systém obrany štátu.

V reakcii na stav obranyschopnosti štátu a zhoršené bezpečnostné prostredie sa navrhuje súbor opatrení zameraných na zvýšenie obranyschopnosti Slovenskej republiky. Navrhuje sa skvalitniť riadenie obrany štátu, zvýšiť kapacity a spôsobilosti Ozbrojených síl Slovenskej republiky, zvýšiť rozsah a použiteľnosť podpory obrany štátu vrátane podpory hostiteľskou krajinou, zvýšiť účasť domáceho obranného priemyslu na zabezpečovaní obrany Slovenskej republiky, zvýšiť pripravenosť obyvateľstva na obranu štátu a zabezpečiť potrebné zdroje
na obranu štátu a ich efektívne a transparentné využitie. Predkladaný návrh prehlbuje zodpovedný prístup Slovenskej republiky k vlastnej obrane a posilňuje euroatlantické ukotvenie obrany Slovenskej republiky – jej zodpovedné členstvo v NATO a EÚ.

Návrh *Obrannej stratégie Slovenskej republiky* sa pripravoval participatívnym spôsobom
s využitím verejnej diskusie za účasti politickej sféry a širšej bezpečnostnej komunity vrátane zástupcov akademickej obce a domáceho obranného priemyslu. Má charakter stratégie
a rámcovej projekcie, preto nemá vplyv na rozpočet verejnej správy, na podnikateľské prostredie, sociálne vplyvy, vplyvy na životné prostredie, na informatizáciu spoločnosti ani vplyvy na služby verejnej správy pre občana a vplyvy na manželstvo, rodičovstvo a rodinu. Vplyvy súvisiace s opatreniami v ňom uvedenými budú posudzované v príprave nadväzujúcich koncepčných, plánovacích a ďalších dokumentov na úseku obrany štátu.

Návrh *Obrannej stratégie Slovenskej republiky* prerokovala a schválila vláda Slovenskej republiky na svojej 60. schôdzi dňa 16. decembra 2020 uznesením č. 796/2020.